Γνωμοδότηση της Επιτροπής των Περιφερειών για:

- την «Ανακοίνωση της Επιτροπής σχετικά με τα δίκτυα παρακολούθησης των μεταδοτικών ασθενειών στην Ευρωπαϊκή Κοινότητα» και,

- την «Πρόταση απόφασης του Ευρωπαϊκού Κοινοβουλίου και του Συμβουλίου για τη δημιουργία δικτύου επιδημιολογικής παρακολούθησης και ελέγχου των μεταδοτικών ασθενειών στην Ευρωπαϊκή Κοινότητα»

(96/C 337/13)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Έχοντας υπόψη την «Ανακοίνωση της Επιτροπής σχετικά με τα δίκτυα παρακολούθησης των μεταδοτικών ασθενειών στην Ευρωπαϊκή Κοινότητα» και την «Πρόταση απόφασης του Ευρωπαϊκού Κοινοβουλίου και του Συμβουλίου για τη δημιουργία δικτύου επιδημιολογικής παρακολούθησης και ελέγχου των μεταδοτικών ασθενειών στην Ευρωπαϊκή Κοινότητα» (COM(96) 78 τελικό - 96/0052 COD) () 7

Έχοντας υπόψη την απόφαση του Συμβουλίου, της 11ης Απριλίου 1996, να ζητήσει, σύμφωνα με τα άρθρα 129 και 198 Γ της Συνθήκης για την Ευρωπαϊκή Κοινότητα, τη γνωμοδότηση της ΕΤΠ 7

Έχοντας υπόψη την απόφαση της Επιτροπής των Περιφερειών, της 18ης Ιουλίου 1995 σύμφωνα με το άρθρο 198 Γ4, να ανατεθεί η επεξεργασία της γνωμοδότησης αυτής στην επιτροπή 8, «Οικονομική και Κοινωνική Συνοχή, Κοινωνική Πολιτική, Δημόσια Υγεία» 7

Έχοντας υπόψη το σχέδιο γνωμοδότησης (CDR 157/96) της επιτροπής 8, που υιοθετήθηκε στις 13 Μαΐου 1996 (εισηγήτρια: η κ. Bente Nielsen) 7

υιοθέτησε ομόφωνα, κατά την 13η σύνοδο ολομέλειας της 12ης και 13ης Ιουνίου 1996 (συνεδρίαση της 13ης Ιουνίου), την ακόλουθη γνωμοδότηση.

1. Εισαγωγή

Η Επιτροπή της ΕΕ έχει υποβάλει πρόταση για τη δημιουργία σε επίπεδο Ένωσης ενός δικτύου επιδημιολογικής παρακολούθησης και ελέγχου των μεταδοτικών ασθενειών.

Στόχος του συστήματος δεν είναι απλώς να αποτελέσει ένα μόνιμο σύστημα παρακολούθησης, αλλά και ένα σύστημα που θα μπορούσε να χρησιμοποιηθεί σε περιπτώσεις καταστροφών, δηλαδή για την όσο το δυνατό ταχύτερη αποτροπή της εκδήλωσης επιδημιών. Η μορφή αυτή παρακολούθησης αποτελεί επίσης μέσο που θα μπορούσε να χρησιμοποιηθεί για την ανάπτυξη προληπτικών πολιτικών, π.χ. πολιτικών εμβολιασμού.

Η Επιτροπή προβλέπει δύο στάδια δράσης στις μελλοντικές ενέργειες όσον αφορά τη δημιουργία του εν λόγω δικτύου:

Πρώτον, τη δημιουργία ενός συστήματος παρακολούθησης και ελέγχου των μεταδοτικών ασθενειών σε επίπεδο Ένωσης.

Δεύτερον, την ανάπτυξη και το συντονισμό των κοινών ενεργειών στην Ένωση, και την ενίσχυση πρότυπων προγραμμάτων σε εθνικό επίπεδο. Προβλέπεται επίσης η ανταλλαγή εμπειριών σε συνεδριάσεις εμπειρογνωμόνων και η διεξαγωγή ενημερωτικών εκστρατειών.

Κατά τη γνώμη της Επιτροπής, η εφαρμογή του συστήματος θα αποφέρει οφέλη σε πολλούς τομείς, όπως μεταξύ άλλων:

- θα εξασφαλίσει τη δημιουργία ενός συνεκτικού, καλά διαρθρωμένου, αξιόπιστου και αποτελεσματικού συστήματος σε επίπεδο Ένωσης από τις αρχές που είναι αρμόδιες για την παρακολούθηση των μεταδοτικών ασθενειών, πράγμα που δεν υφίσταται σήμερα,

- θα εξασφαλίσει τον ταχύ, ασφαλή, αξιόπιστο και αρμονικό εντοπισμό περιπτώσεων μεταδοτικών ασθενειών, που εκδηλώνονται εντός της Ένωσης ή εισάγονται από τρίτες χώρες,

- θα παράσχει στις αρμόδιες αρχές τη δυνατότητα να διεξάγουν αμοιβαίες διαβουλεύσεις για τα προληπτικά μέτρα που πρέπει να λαμβάνονται, και θα συμβάλει στη συντονισμένη λήψη παρόμοιων μέτρων, καθώς επίσης και στην αποτελεσματικότητά τους, και

- θα παράσχει στις αρχές τη βοήθεια που χρειάζονται για να αναλύουν και να ερμηνεύουν τα στοιχεία, καθώς επίσης και για να λαμβάνουν τα απαραίτητα μέτρα ώστε να αναχαιτίζεται η εξάπλωση μεταδοτικών ασθενειών.

Έχοντας υπόψη τις παρατηρήσεις αυτές, καθώς επίσης και το περιεχόμενο της ανακοίνωσης, η Επιτροπή των Περιφερειών διατυπώνει τις ακόλουθες γενικές και συγκεκριμένες παρατηρήσεις για την πρόταση της Επιτροπής, συμπεριλαμβανομένων και προτάσεων για τροποποιήσεις και πρωτοβουλίες.

Οι παρατηρήσεις και οι προτάσεις της Επιτροπής των Περιφερειών

2. Γενικές παρατηρήσεις

2.1. Η ΕΤΠ επιδοκιμάζει το γεγονός ότι η Επιτροπή έδειξε ενδιαφέρον για τη δημόσια υγεία με την πρόταση αυτή περί δημιουργίας σε επίπεδο Ένωσης ενός δικτύου για την παρακολούθηση και τον έλεγχο των μεταδοτικών ασθενειών. Με τον τρόπο αυτό η Επιτροπή τονίζει τη σημασία που έχει η διασφάλιση ενός υψηλού επιπέδου προστασίας της υγείας στην Ευρωπαϊκή Ένωση. Ενώ η υγεία και η δημόσια υγεία γενικότερα είναι θέμα που έχει άμεση σχέση με το μεμονωμένο πολίτη, αποτελεί επίσης ζήτημα που παρουσιάζει ιδιαίτερο ενδιαφέρον για την ΕΤΠ.

2.2. Είναι γεγονός ότι ορισμένες μεταδοτικές ασθένειες, που εθεωρούντο παλαιότερα ότι είχαν εξαλειφθεί, αρχίζουν τώρα να κάνουν και πάλι την εμφανισή τους. Σε ορισμένα μέρη οι εν λόγω ασθένειες έχουν λάβει τη μορφή επιδημίας. Η αυξημένη κινητικότητα των πληθυσμών, λόγω π.χ. του τουρισμού και της μετανάστευσης, αυξάνει τον κίνδυνο μετάδοσης των ασθενειών αυτών. Συνεπώς, η Επιτροπή των Περιφερειών συμφωνεί απόλυτα ότι πρόκειται για τομέα που ενδείκνυται για την ανάπτυξη συνεργασίας. Η ΕΤΠ κρίνει επίσης ότι η πρωτοβουλία της Επιτροπής είναι σε γενικές γραμμές θετική.

2.3. Η ΕΤΠ σημειώνει ότι η πρόταση έχει υποβληθεί στα πλαίσια του άρθρου 129 της Συνθήκης για την ίδρυση της Ευρωπαϊκής Ένωσης, που παρέχει στην Ένωση τη δυνατότητα να υποστηρίζει τις προσπάθειες των κρατών μελών στον τομέα της δημόσιας υγείας, δηλαδή να συμβάλει σε δραστηριότητες που αφορούν την πρόληψη των ασθενειών και τη δημόσια υγεία γενικότερα.

2.4. Η ΕΤΠ θα επιθυμούσε να τονίσει σχετικά ότι η δημιουργία ενός δικτύου δεν επηρεάζει τον τρόπο οργάνωσης, λειτουργίας ή χρηματοδότησης του τομέα της υγείας σε εθνικό επίπεδο.

2.5. Η ΕΤΠ επιδοκιμάζει το γεγονός ότι η πρόταση βασίζεται στην αρχή της αμοιβαίας ευθύνης μεταξύ Ένωσης και κρατών μελών και έχει υποβληθεί λαμβάνοντας δεόντως υπόψη τη βασική αρχή της επικουρικότητας που αποτελεί θεμέλιο της οικοδόμησης της Ευρώπης.

2.6. Η ΕΤΠ τονίζει στο πλαίσιο αυτό τη σημασία που έχει η τήρηση της αρχής αυτής, δεδομένου ότι τα υγειονομικά προβλήματα είναι πολύ διαφορετικά στα μεμονωμένα κράτη μέλη και πρέπει να επιλύονται σε διάφορα διοικητικά επίπεδα. Συνεπώς, η ΕΤΠ θα ήθελε επίσης να επισημάνει ότι στις χώρες όπου οι περιφερειακές ή τοπικές αρχές είναι αρμόδιες για τη λειτουργία του υγειονομικού συστήματος κλπ., οι αρχές αυτές πρέπει να συμμετάσχουν σε μεγάλο βαθμό στη δημιουργία των δικτύων.

2.7. Η ΕΤΠ θα ήθελε επίσης να τονίσει ότι η δημιουργία διεθνών δικτύων παρακολούθησης των μεταδοτικών ασθενειών, συμπεριλαμβανόμενης και της ανάληψης ταχέων δράσεων σε περιπτώσεις εκδήλωσης των επιδημιών, δεν πρέπει να συντελέσει στην πρόκληση περιττών ανησυχιών στον πληθυσμό. Συνεπώς, η ΕΤΠ τονίζει ότι η πρόταση πρέπει κατά πρώτο και κύριο λόγο να θεωρείται ως προληπτική πρωτοβουλία που προάγει το επίπεδο υγείας.

2.8. Επίσης, κατά τη γνώμη της ΕΤΠ δεν έχει ληφθεί επαρκώς υπόψη το γεγονός ότι τα κράτη μέλη έχουν διαφορετικές νομοθεσίες όσον αφορά τον έλεγχο στα σύνορα κ.λπ. στα πλαίσια της μετανάστευσης από άλλες χώρες, οπότε ο κίνδυνος μετάδοσης των ασθενειών είναι επίσης διαφορετικός. Η ΕΤΠ κρίνει ότι δεν υπάρχει σήμερα πλήρης εικόνα όσον αφορά τις εθνικές νομοθεσίες στον τομέα αυτό. Συνεπώς, καλεί την Επιτροπή να προβεί σε επισκόπηση της κατάστασης στον εν λόγω τομέα, δεδομένου ότι το προτεινόμενο σύστημα πρέπει να συμφωνεί με τις εθνικές νομοθεσίες. Σε γενικές γραμμές, η δημιουργία ενός συστήματος παρακολούθησης πρέπει να ενταχθεί στο πλαίσιο των υφιστάμενων και προβλεπόμενων κανόνων για την ελεύθερη κυκλοφορία.

3. Συγκεκριμένες παρατηρήσεις

3.1. Δημιουργία του δικτύου

3.1.1. Η ΕΤΠ επιδοκιμάζει το γεγονός ότι η Επιτροπή επισημαίνει πως η δημιουργία ενός συστήματος παρακολούθησης απαιτεί την όσο το δυνατό μεγαλύτερη ακρίβεια, αξιοπιστία και ομοιομορφία των ανταλλασσόμενων πληροφοριών.

3.1.2. Η ΕΤΠ είναι της γνώμης ότι τα υφιστάμενα δεδομένα είναι πολύ ανομοιογενή και, κατά συνέπεια, καλεί την Επιτροπή να αναλάβει πρωτοβουλία για την ακριβή περιγραφή του τρόπου με τον οποίο μπορεί να εξασφαλιστεί τόσο η αξιοπιστία και η ομοιομορφία των δεδομένων, όσο και η ανταλλαγή τους, όταν αυτό είναι αναγκαίο. Κατά τη γνώμη της ΕΤΠ, η δημιουργία ενός δικτύου για την παρακολούθηση των μεταδοτικών ασθενειών δεν έχει νόημα, εάν προηγουμένως δεν ληφθούν επαρκώς υπόψη οι παράγοντες αυτοί.

3.1.3. Η ΕΤΠ επικροτεί το γεγονός ότι η Επιτροπή επισημαίνει πως πρέπει να εξεταστεί κατά πόσο το δίκτυο μπορεί να δημιουργηθεί στα πλαίσια των ήδη υφιστάμενων προγραμμάτων.

3.1.4. Η ΕΤΠ θα ήθελε να επισημάνει σχετικά ότι η Επιτροπή περιγράφει επακριβώς τον τρόπο με τον οποίο θα μπορούσε να επιτευχθεί συγκεκριμένα η εφαρμογή του συστήματος. Συνεπώς, η ΕΤΠ ζητεί να εξεταστεί επακριβώς κατά πόσο τα υφιστάμενα προγράμματα στον τομέα των τηλεπικοινωνικών θα προσφέρονταν προς το σκοπό αυτό.

3.1.5. Η ΕΤΠ σημειώνει ότι η Επιτροπή τονίζει πως υπάρχουν ήδη σήμερα σε εθνικό και περιφερειακό επίπεδο διάφορα προγράμματα για την παρακολούθηση των μεταδοτικών ασθενειών. Στο πλαίσιο αυτό αναφέρονται π.χ. τα υποχρεωτικά συστήματα υποβολής στοιχείων τα οποία, κατά τη γνώμη της Επιτροπής, φαίνονται να είναι πιο αποτελεσματικά σε ορισμένα κράτη μέλη από ό,τι σε άλλα. Τονίζεται επίσης ότι φαίνεται να υπάρχουν μεγάλες διαφορές μεταξύ των συστημάτων αυτών.

3.1.6. Ανεξάρτητα από τις διαφορές αυτές, τόσο όσον αφορά το περιεχόμενο όσο και την αποτελεσματικότητα, η ΕΤΠ είναι της γνώμης ότι το προτεινόμενο σύστημα πρέπει να βασίζεται όσο το δυνατόν περισσότερο στα υφιστάμενα συστήματα για την αποφυγή διπλών εργασιών και τη σπατάλη πόρων. Ιδιαίτερη προσοχή πρέπει να δοθεί στην αξιοποίηση των συλλεγόμενων πληροφοριών από τις βασικές υγειονομικές υπηρεσίες. Επομένως, η ΕΤΠ καλεί την Επιτροπή να εξετάσει την καταλληλότητα των υφιστάμενων συστημάτων ως πιθανών προτύπων για το προτεινόμενο δίκτυο.

3.1.7. Η ΕΤΠ σημειώνει ότι η Επιτροπή προτείνει να αποτελείται το δίκτυο, μεταξύ άλλων, από κέντρα παρακολούθησης.

3.1.8. Η ΕΤΠ θα ήθελε να επισημάνει σχετικά ότι θα ήταν σκόπιμο να δημιουργηθούν τα κέντρα αυτά σε περιφερειακό επίπεδο, εφόσον αρμόδιες για τη διαχείριση του τομέα της υγείας είναι οι αρχές στο επίπεδο αυτό. Πρέπει επίσης να εξεταστεί κατά πόσο τα ήδη υφιστάμενα κέντρα παρακολούθησης σε τοπικό ή περιφερειακό επίπεδο θα είναι δυνατό να συμμετάσχουν στο δίκτυο.

3.1.9. Η ΕΤΠ σημειώνει ότι η Επιτροπή καλεί τα κράτη μέλη να την ενημερώσουν για τα υφιστάμενα συστήματα, τα συστατικά τους στοιχεία κ.λπ., εντός προθεσμίας έξι μηνών, μετά από την έγκριση της εφαρμογής του δικτύου.

3.1.10. Κατά τη γνώμη της ΕΤΠ, η εν λόγω προθεσμία είναι πολύ σύντομη για τη διασαφήνιση των θεμάτων στα οποία αναφέρεται το άρθρο, δεδομένου ότι αυτό θα απαιτήσει μη αμελητέους διοικητικούς πόρους. Συνεπώς, προτείνεται η παράταση της προθεσμίας σε δώδεκα μήνες.

3.1.11. Η ΕΤΠ σημειώνει ότι η Επιτροπή προτείνει για την υλοποίηση του δικτύου τη σύσταση μιας Ρυθμιστικής Επιτροπής που να απαρτίζεται από εκπροσώπους κάθε κράτους μέλους. Ο εκπρόσωπος της Επιτροπής της ΕΕ θα είναι Πρόεδρος της εν λόγω Επιτροπής.

3.1.12. Η ΕΤΠ ζητεί να συμμετέχουν επίσης στην εν λόγω Ρυθμιστική Επιτροπή - ενδεχομένως κατά περίπτωση - και εμπειρογνώμονες των περιφερειακών και τοπικών αρχών σε θέματα υγείας. Αυτό θα έχει ιδιαίτερη σημασία σε περιπτώσεις κατά τις οποίες οι αρχές αυτές είναι αρμόδιες για τον τομέα της υγείας και, ως εκ τούτου, σημαντικοί παράγοντες.

3.1.13. Η ΕΤΠ επιδοκιμάζει το γεγονός ότι η Επιτροπή τονίζει πως τα στοιχεία που συλλέγονται για τη δημιουργία του δικτύου πρέπει να έχουν γενικό χαρακτήρα, ώστε να μην είναι δυνατός ο εντοπισμός της ταυτότητας συγκεκριμένων ατόμων.

3.1.14. Η ΕΤΠ συμφωνεί με τη θέση αυτή, δεδομένου ότι η εμπιστευτικότητα των συλλεγόμενων στοιχείων μπορεί να θέσει δεοντολογικά και νομικά προβλήματα.

3.2. Σχέση και συνεργασία με τρίτες χώρες

3.2.1. Η ΕΤΠ επιδοκιμάζει το γεγονός ότι η Επιτροπή επισημαίνει τη δυνατότητα συμμετοχής τρίτων χωρών στη συνεργασία.

3.2.2. Η ΕΤΠ συμφωνεί ότι η συνεργασία αυτή πρέπει να αναπτυχθεί, δεδομένου ότι οι μεταδοτικές ασθένειες δεν σέβονται σύνορα. Επίσης, πρέπει να γίνει η διαπίστωση ότι ορισμένες από τις ασθένειες, τις οποίες προτείνεται να καλύπτει το σύστημα, οφείλονται σε ορισμένο βαθμό στην αυξημένη μετανάστευση από χώρες της Ανατολικής Ευρώπης. Επομένως, η ΕΤΠ καλεί την Επιτροπή να φροντίσει για τον τρόπο ανάπτυξης της συνεργασίας αυτής, όχι μόνο με τις χώρες της Ανατολικής Ευρώπης αλλά και με τρίτες χώρες γενικότερα.

3.2.3. Η ΕΤΠ επωφελείται της ευκαιρίας για να επισημάνει ότι η κατάσταση της υγείας στις χώρες της Ανατολικής Ευρώπης ή σε τρίτες χώρες γενικότερα δεν είναι η μόνη αιτία της επανεκδήλωσης ορισμένων μεταδοτικών ασθενειών που είχαν παλαιότερα εξαλειφθεί. Υγειονομικά προβλήματα παρατηρούνται και εντός της Ένωσης. Συνεπώς, η Επιτροπή των Περιφερειών επισημαίνει ότι τα Διαρθρωτικά Ταμεία της ΕΕ πρέπει να χορηγήσουν οικονομική βοήθεια για υγειονομικές πρωτοβουλίες στις περιοχές του Στόχου 1. Όσον αφορά την προαγωγή της δημόσιας υγείας και τον προληπτικών πρωτοβουλιών, η Επιτροπή των Περιφερειών έχει την άποψη ότι είναι επίσης σημαντικό να διατεθούν πόροι και στους τομείς αυτούς.

3.2.4. Η ΕΤΠ επισημαίνει ότι η Επιτροπή προτείνει πως πρέπει να εξετασθούν τα ενδεικνυόμενα μέτρα προστασίας σε περιπτώσεις έκτακτης ανάγκης/καταστροφών «ιδίως σε λιμένες και αερολιμένες».

3.2.5. Η ΕΤΠ θα ήθελε να τονίσει σχετικά ότι το προτεινόμενο δίκτυο δεν πρέπει να δώσει αφορμή για την εισαγωγή διακρίσεων όσον αφορά την είσοδο σε μια χώρα. Δεν είναι βέβαιο τι εννοεί η Επιτροπή με τις λέξεις αυτές, αλλά κατά τη γνώμη της ΕΤΠ δεν θα ήταν σκόπιμο να υποβάλονται οι πολίτες τρίτων χωρών σε περαιτέρω ελέγχους μετά από τη δημιουργία του δικτύου. Ωστόσο, η εθνική νομοθεσία πρέπει να τηρείται όσο το δυνατό περισσότερο.

3.2.6. Η ΕΤΠ επικροτεί το γεγονός ότι η Επιτροπή προτείνει να συμμετάσχουν στη συνεργασία διεθνείς οργανισμοί.

3.2.7. Η ΕΤΠ συμφωνεί με την άποψη αυτή και, κατά συνέπεια, ζητεί να διασαφηνιστεί ο τρόπος συμμετοχής οργανώσεων όπως π.χ. η Διεθνής Οργάνωση Υγείας (WHO) και η WHO/Euro στην Κοπεγχάγη. Στόχος πρέπει να είναι η αποφυγή αλληλοεπικαλυπτόμενων μέτρων.

3.3. Οικονομικά θέματα και αξιολόγηση

3.3.1. Η ΕΤΠ παρατηρεί ότι στην πρόταση της Επιτροπής υποδεικνύονται μεταξύ άλλων, τα πλαίσια της προηγούμενης ανακοίνωσης για το AIDS και τις άλλες μεταδοτικές ασθένειες ως βάση του συγκεκριμένου δικτύου που προτείνεται.

3.3.2. Κατά τη γνώμη της ΕΤΠ, δεν λαμβάνεται επαρκώς υπόψη ο συγκεκριμένος τρόπος χρηματοδότησης της δημιουργίας του δικτύου. Συνεπώς, η ΕΤΠ τονίζει ότι πρέπει να διασαφηνισθούν επακριβώς οι όροι χρηματοδότησης, πριν ληφθεί συγκεκριμένη απόφαση για τη δημιουργία του δικτύου αυτού. Η ΕΤΠ είναι της γνώμης ότι η χρηματοδότηση του δικτύου με πόρους που διατίθενται για την εφαρμογή του προγράμματος σχετικά με το AIDS, θα είναι απόλυτα άσκοπη και, ενδεχομένως, αδύνατη, δεδομένου ότι η εφαρμογή του προγράμματος για το AIDS απαιτεί σημαντικούς πόρους.

3.3.3. Η Επιτροπή των Περιφερειών επισημαίνει ότι η Επιτροπή αναφέρει πως στο δεύτερο στάδιο δράσεων για τη δημιουργία του δικτύου πρέπει να προβλέπεται η δυνατότητα χορήγησης βοήθειας στα πρότυπα προγράμματα που εφαρμόζονται σε εθνικό επίπεδο.

3.3.4. Στο πλαίσιο αυτό, η ΕΤΠ καλεί την Επιτροπή να περιγράψει τα πλαίσια της βοήθειας αυτής, συμπεριλαμβανόμενης και της δυνατότητας οικονομικής ενίσχυσης. Η ΕΤΠ ζητεί ταυτόχρονα να είναι επιλέξιμες για βοήθεια και οι περιφερειακές και τοπικές αρχές, στο βαθμό που είναι αρμόδιες για τη λειτουργία του υγειονομικού τομέα.

3.3.5. Η Επιτροπή δεν φαίνεται να έχει εξετάσει συγκεκριμένα το θέμα της αξιολόγησης της αποτελεσματικότητας του δικτύου.

3.3.6. Κατά συνέπεια, η ΕΤΠ ζητεί να ορισθούν τα πλαίσια για τη διενέργεια μιας αξιολόγησης, συμπεριλαμβανόμενης και της κατάρτισης ενός χρονοδιαγράμματος.

Βρυξέλλες, 13 Ιουνίου 1996.

Ο Πρόεδρος της Επιτροπής των Περιφερειών

Pasqual MARAGALL i MIRA

() ΕΕ αριθ. C 123 της 26. 4. 1996, σ. 10.